Die Groote Schuur-hospitaal (afkorting: "GSH", die hospitaal staan in die omgangstaal ook as "Grooties" bekend) is 'n groot staatsbeheerde akademiese hospitaal wat teen die hange van Duiwelspiek in Kaapstad (provinsie Wes-Kaap, Suid-Afrika) geleë is. Die hospitaal is op 31 Januarie 1938 amptelik geopen en het veral danksy die baanbrekende werk van prof. Chris Barnard en sy span, wat hier in 1967 die eerste menslike hartoorplantingsoperasie uitgevoer het, wêreldberoemd geword.
In 1891 het Cecil John Rhodes die landgoed gekoop. Rhodes het sy woning met al sy meubels en dele van sy grond later aan die Suid-Afrikaanse regering bemaak om as woning vir toekomstige eerste ministers te dien. Die res van die landgoed is aan die owerhede nagelaat "vir die gemeenskap".
Die oorspronklike Groote Schuur-hospitaal is op 31 Januarie 1938 amptelik ingewy deur die eerste goewerneur-generaal van die Unie van Suid-Afrika, sir Patric Duncan. Die heel eerste pasiënt van Groote Schuur was die 13-jarige William Keene, wat nog op die openingsdag met 'n gebreekte been en beseerde hand opgeneem is nadat sy fiets deur 'n motor omgery is.